
Fromme bønner og vågale spekulasjoner

Forord av Sven Egil Omdal

En frisk nordavind bærer skipper Worse det siste strekket inn den lange byfjorden. Uten uhell har han seilt den stolte skute «Familiens Håb» over Atlanterhavet, fra Rio de Janeiro til den norske kystbyen som riktignok ikke er navngitt i Kiellands roman, men som det er nokså åpenbart å lese som Stavanger. Glad og forventningsfull går han i land for å skåle og skrøne med andre av havets folk, spesielt hans gamle svirebror, kaptein Randulf.

Som Alexander Kielland selv har skrevet i innledningen til «Garman & Worse», er intet så rommelig som havet. Men i hjembyen var det blitt ganske trangt. Tysk pietisme hadde blandet seg med norsk haugianisme til en mikstur av forknytte bønner, sur salmesang og moralsk indignasjon. Og ingen representerer denne salige blandingen bedre enn madam Torvestad. Hun er skipper Worses komplette motsetning, og blir hans skjebne.

I den mektige madammen samler Kielland alt som etter hans mening er gått galt med en bevegelse som han har hatt grunnleggende sympati for. Han står på bedehusfolkets side i kampen mot embetsprestene, som han beskylder for å forakte det arbeidende folk. Retten til å fortolke Bibelen og forkynne det kristne budskapet, var noe «folket selv hadde tilkjempet seg nedenifra», som han skriver.

Selv ble han født sju år etter opphevelsen av Konventikkelplakaten, som i hundre år hadde forbudt legpredikanter som Hans Nielsen Hauge å holde kristelige møter, konventikler, uten sokneprestens godkjennelse. Det er spor etter Hauges virke over store deler av landet, men selv om han bare passerte gjennom Rogaland noen få ganger, ble Stavanger hovedsetet for den lekmannsbevegelsen som vokste fram av Hauges opprør mot statens religionsmonopol. I de stavangerske bedehusene oppsto også de første misjonsselskapene og bibelselskapene. Byen var et knutepunkt i den vidt forgrenede vekkelsen, skriver Kielland, som ikke kunne vite at denne motbevegelsen, sammen med avholdsbevegelsen, som også ble dannet i Stavanger, skulle prege landets kultur og politikk helt fram til vår tid.

I mangt og mye forsøkte haugianerne å holde seg borte fra verdens fristelser, men de var ikke redde for å delta som aktører i markedet. Profitt var ikke synd, så lenge den kom fra ærlig arbeid. Og markedet var først og fremst seil og sild. Byen levde og vokste grassat på grunn av skipsfarten og sildefangsten, to næringer som hang uløselig sammen.

Våren 1808 hadde silden kommet tilbake til fjordene rundt Stavanger etter å ha vært borte i mange tiår. Nå var det så mye sild at hele samfunnet ble endret. Fisken måtte sløyes og saltes før den kunne eksporteres. Det var behov for kvinner i sjøhusene og menn på skutene og i de mange verkstedene og verftene langs den lange Vågen. Tusenvis av vestlandske selveiende småbønder ble trukket mot det som få år tidligere ikke hadde vært stort mer enn en landsby med en diger katedral. De nye folkene i byen brakte med seg en sterk trang til selvstendighet, en inderlig gudstro og en evne til å tåle hardt slit.

Det er denne blandingen som fascinerer Kielland, som selv kom fra det gamle handelsborgerskapet, og knapt hadde tatt i en spade eller et greip. Han skriver om hvordan «de andre», hans egen sosiale elite, innså at «de hellige ikke var å forakte». De hellige ble på sin side trukket inn i et kapitalistisk system av investering og avkastning. De ble «dumdristige spekulanter», uten at det anfektet deres tro. Byen fikk et kristelig småborgerskap av velstående mennesker som kombinerte gudsfrykt med økonomisk nøysomhet. Blant haugianerne var det verken fyll eller slagsmål. «Selv om de verken bannet eller drakk, seilte de likevel om kapp med de galeste vågehalser, og til tross for at de fór frem med fredsommelighet og fromme ord, fikk de frem retten sin, og man tenkte seg om to ganger før man gikk dem for nær.»

Det er disse menneskene som møtes hjemme hos madam Torvestad, og som i Kiellands øyne har sviktet og svekket den bevegelsen de tilhører. Det som en gang var opprør, er blitt redusert til retthaveri og trangsyn. Utover i romanen blir tonen stadig mørkere når han beskriver feigheten hos de vakte. Mot unnfallenheten til de nye herskerne i byen setter han den brandske skikkelsen Hans Nielsen Fennefoss, som han, med tilløp til overtydelighet, har utstyrt med Hans Nielsen Hauges for- og mellomnavn. Mot bedehusfolkets livsfrykt setter han ungdommens, og ikke minst kvinnenes, erotiske lengsler. Kjærligheten kjemper mot den kalde, religiøse undertrykkelsen. En roman som begynner med havets og himmelens farger, ender i svart-hvitt.

Madam Torvestad er den egentlige hovedpersonen, det er hun som setter ting i bevegelse. Hennes sterke posisjon i forsamlingen er et bilde på hvor lite redde haugianerne var for å slippe kvinnene til, også som forkynnere. Hun har også en ekstra maktposisjon som enke etter forstanderen i Brødremenigheten, som tilhørte den tyske herrnhuterbevegelsen. Denne lutherske retningen oppsto i Sachsen tidlig på 1700-tallet, og fikk navn etter den første kolonien hvor bevegelsens tilhengere bodde. Herrnhut betyr «Herrens beskyttelse». Mens haugianerne var jordnære bønder, hadde brødrevennene – som ofte kom fra det øvre borgerskapet – en viss hang til mystikk, noe som også merkes hos madam Torvestad. Herrnhuterne kom til Stavanger med fire menn fra sosieteten, blant dem Gabriel Kirsebom Kielland, en fjern slektning av Alexander. Gabriel var gift med Gustava Kielland, som i tillegg til å skrive «O, jul med din glede» også grunnla Norges første misjonskvinneforening.

Det er lett å forestille seg disse to vekkelsesbevegelsene konkurrere om sjelene. Opprinnelig luktet det nok mer vadmel og svette hos haugianerne, mens det raslet i silke og luktet fransk parfyme hos herrnhuterne. Men etter hvert som mange av haugianerne tjente gode penger, ble den sosiale forskjellen stadig mindre. Avstanden mellom de to retningene ble etter hvert så liten at det var vanskelig å se forskjell for de som ikke selv vanket i de ulike bedehusene.

For byen og landet fikk det langvarige konsekvenser at også deler av borgerskapet bøyde kne for Jesus. Byen fikk et bedehusmiljø der noen av de frelste drev internasjonal handel og leste utenlandske aviser i tillegg til Bibelen. Kielland beskriver et miljø hvor blikket og tankene er innadvendte, men hvor handel og investeringer er svært utadvendte. Konsul Garman og skipper Worse diskuterer nyhetene fra Hamburger Nachrichten, men også hos de kristelige rederne og sildeeksportørene var det nødvendig å holde seg orientert om internasjonale forhold. Midt på 1800-tallet, hvor handlingen i romanen er lagt, konkurrerte Stavanger med Arendal om å være landets største sjøfartsby. På det meste var 800 skuter registrert i byen, det fantes en båt eller et skip for hver 25. innbygger.

Opprinnelig var det Kiellands egne folk, slike som konsul Garman, som eide de store seilskutene. Men de mange innflytterne slo seg sammen i partsrederier og kunne på den måten finansiere mindre slupper og jakter som fraktet silden til markedene rundt Østersjøen, men etter hvert også større skip som hentet salt og eksotiske varer langt borte fra.

Noen år etter handlingen i boken ble både Arendal og Stavanger rammet av økonomiske krakk som savner sidestykke i landets historie. Arendal ble liggende med brukket rygg, mens Stavanger raskt kom på fote igjen, først og fremst takket være en ny næringsvei: hermetikken. Men krakket tok med seg det gamle borgerskapet. De fine familiene tumlet over ende i konkurser som var større enn datidens statsbudsjett. Det er som et forvarsel om denne undergangen når Kielland beskriver konsul Garmans melankolske kveldsvandring gjennom den gamle franske prydhagen som er i ferd med å gro igjen. Konsulen lurer på hvordan den vakre lystdammen kunne minke slik fra år til år, og tenker at det nok er sivet som gror over. Det er vanskelig å lese dette som noe annet enn en metafor for endringene i byen. Det gamle, vakre overklasselivet blir gradvis fortrengt av noe simplere, noe Kielland nok kunne ha beundret, om det ikke hadde degenerert til noe han forakter.


I

«Lauritz! Din jævelunge! Opp og klar vimpelen!» Skipper Worse sto akterut ved kahytten. Det blåste en frisk nordavind innover fjorden, og den gamle briggen kom glidende makelig innover med små seil.

Da strømmen sto fra land, toppet sjøen seg i krappe bølger utfor odden hvor Sandsgårdbukten bøyde seg inn. Og idet «Familiens Håb» svingte, virket det som det gode skipet kjente seg så trygt og hjemlig inne på den gamle, vante havnen.

Men skipper Worse blunket til rormannen: «Hun kjenner seg pinadø igjen så snart vi er om neset.»

For «Familiens Håb» var ikke som andre skip. Det kunne kanskje være skip som så litt lettere og finere ut, ja, det kunne muligens finnes – skjønt det hadde da Jacob Worse aldri sett – men umulig var det ikke at det blant de nymotens engelske skipene kunne finnes ett eller to som seilte en smule bedre.

Men dermed stanset også alle innrømmelser. Noe sterkere, noe tettere, noe mer fullkomment enn «Familiens Håb» fløt ikke på sjøen, ville heller aldri komme til å flyte på den.

Derfor skinte solen så festlig utover Sandsgårdhusene, over havnen og verftet, over hele den vennlige bukten der de blå sommerbølgene løp i flokkevis mot land for å melde at Jacob Worse var på fjorden.

Men Zacharias sjøhusdreng hadde allerede meldt det.

«Er han også sikker på det?» spurte konsul Garman skarpt.

«Vi har obsalvert henne i kikkerten, hr. konsul! Det er så visst «Familiens Håb» som at jeg står her en synder for Gud. Hun har kursen rett inn i Sandsgårdbukten.»

Morten W. Garman reiste seg fra lenestolen. Han var en høy, svær mann med sterkt krøllete, hvitt hår og fremstikkende underleppe.

Da han tok hatt og stokk, skalv han litt på hendene, for «Familiens Håb» hadde vært svært lenge underveis.

Ute i det ytre kontoret sto bokholderen ved den lille utkikksruten. Konsulen tok fra ham kikkerten, så utover fjorden, slo kikkerten sammen igjen og sa: «Det stemmer. Jacob Worse er en pålitelig mann.»

Det var første gang noe skip fra den kanten hadde vært i Rio de Janeiro, og det var nærmest skipper Worses ærgjerrighet som hadde fått i stand den farlige turen. Men da han ble så lenge borte, hadde konsulen begynt å oppgi «Familiens Håb», slik han hadde oppgitt så mange andre håp de siste årene.

Nå var han visstnok glad både for å se skipet og sin gamle kaptein Worse igjen, men allikevel var trinnene hans tunge og lød så ødslige og triste da han gikk fra kontorene gjennom den store gangen der den brede trappen førte opp til andre etasje.

For det skulle mer til enn en heldig reise for å berolige den bekymrede kjøpmannen. I tillegg var Sandsgård tom og forlatt. Det var ingen ungdom, ingen selskaper – bare gamle minner om sirlige kavalerer og frimodig utringede damer som hadde etterlatt en duft i krokene som fikk hjertet hans til å banke.

Siden fru Garmans død i fjor sommer hadde alle selskapsværelsene i andre etasje stått lukket. Begge sønnene var i utlandet, Christian Fredrik i London og Richard i Stockholm, og konsul Garman, som hele sitt liv hadde vært vant til munter og sorgløs selskapelighet, skulle ikke akkurat føle seg særlig opplivet ved å leve alene med to gamle jomfruer – søstre av hans salige kone, som nå sloss om å styre huset for ham.

 

Da han fra sitt gode skip så alt oppstyret det ble inne på verftet og rundt om i bukten, svulmet Jacob Worses hjerte av stolthet. Alt som fantes av båter kom roende ut. Slektninger av mannskapet, mødre og kjærester viftet med tørklær mens de gråt av bevegelse – de fleste hadde for lenge siden oppgitt «Familiens Håb».

Det var ingen slektninger som tok imot skipper Worse. Han var enkemann, og sønnen hans gikk på handelsskolen i Lübeck. Det han gledet seg til, var å fortelle de andre skipperne i klubben om Rio de Janeiro, der ingen hadde vært, men aller mest frydet han seg ved tanken på de historiene han skulle oppvarte skipper Randulf med.

Hva var nå Randulfs vidt berømte og ofte fortalte reise til russiske Taganrog imot Rio! – Han – Worse – ville ikke nøle med å smøre riktig tykt på.

I sine unge dager hadde Jacob Worse vært en galning, og han var ennå en munter, halvgammel fyr henimot de femti.

Kroppen hans var kort og tett, ansiktet et ekte skipperansikt – firkantet, rødmusset, åpent, ærlig og lystig. Hvis hans hodehår var blitt talt, måtte det være et overmåte høyt tall, for de satt så tett som på et oterskinn, og i tillegg vokste de på en eiendommelig måte.

Det så ut som en orkan engang hadde blåst bak i issen på ham, først lagt en liten, spiralformet virvel av hår der oppe og siden blåst alt det øvrige nedover og til sidene og fremover. Og der lå nå håret hans en gang for alle tett og fast uten å la seg forstyrre av noen senere vind; og fremover forbi ørene hadde orkanen lagt små rekker av bølger lik dem den fine flyvesanden danner etter en storm.

Innerst ved bryggen ble «Fruens Båt» bemannet. Skipper Worse gned seg i hendene, det var en stor utmerkelse. Men da han nå så konsulen selv stige ned i båten, gjorde han et lite rundkast på dekket som en lystig gutt.

For det at konsulen selv gikk om bord og tok imot skipet, var en stor merkverdighet. Det kom ellers vanligvis en fra kontoret når ikke de unge sønnene var hjemme, for da pleide både Christian Fredrik og især Richard å møte langt ute i fjorden for så å seile inn og drikke marsalavin i kahytten.

Da briggen svingte opp for ankeret, var «Fruens Båt» ennå et stykke borte. Men skipper Worse kunne ikke lenger styre seg, han tok tak i vantet, svang seg opp på rekken, og idet han viftet med hatten, ropte han så det lød over hele Sandsgård: «Vi kommer sent, hr. kunsel, men vi kommer godt!»

Konsul Garman smilte og hilste igjen, mens han i all stillhet trakk ringene sine av den høyre hånden, for han kjente Jacob Worses nevetak når han kom hjem etter en reise.

På dekket sto kapteinen ærbødig og lykksalig med hatten i hånden da konsulen forsiktig og stivbent steg opp fallrepet.

«Velkommen hjem, Jacob Worse!»

«Takk for det, hr. kunsel!»

Konsulen rakte hånden frem til hilsing, klar til å bli presset.

Mannskapet sto rundt ham i en ærbødig ring. De var allerede vasket og pyntet – ferdige til å gå i land, for det var kommet så mange venner og slektninger om bord under innseilingen at de ikke trengte å ta del i arbeidet med ankring og fortøyning.

Konsulen hilste vennlig på dem. De solbrente ansiktene tok seg så fremmed og kjekt ut der hjemme i den kjølige forsommeren. En og annen hadde en ildrød skjorte eller en fiolett lue som de hadde tatt med fra det vidunderlige Rio. Og på alle de smilende ansiktene kunne man se at de visste hvilke helvetes karer de var, og hvor ivrig de lengtet etter å komme i land for å vise seg og begynne å fortelle.

«Her er en galning», sa skipper Worse, «han gikk ut som kahyttsgutt, men vi har gjort ham til jungmann underveis. Kunselen må vite, det døde et par for oss der borte i Rio – satans heftig klima! Nå, Lauritz – frem med deg!»

En ung gutt på seksten–sytten år ble endelig skubbet ut av gruppen, unnselig og kantete, ansiktet rundt og skinnende rødt som et eple etter en alvorlig såpevask.

«Hva heter han?» spurte konsulen.

«Lauritz Seehus», svarte gutten.

«Lauritz Boldeman Seehus», rettet kapteinen, og mannskapet fniste, for de kalte ham Lauritz Bollemann.

«Vi har alltid hatt god grunn og anledning til å legge betydelig vekt på kaptein Worses anbefalinger, og dersom det unge mennesket vil gå i en så dyktig sjømanns fotspor» – her bukket konsulen for kapteinen – «vil huset forfremme ham etter fortjeneste. For øvrig vil hele mannskapet få en påskjønnelse ved avregningen i anledning den lange og farefulle reisen. Huset takker hver især for godt og trofast arbeid.»

Konsulen hilste rundt og gikk ned i kahytten fulgt av kapteinen.

Mannskapet var i utmerket humør både for «påskjønnelsen» og fordi det var noe ganske uvant at en reder kom om bord og takket simple sjøfolk.

Det var heller ikke konsul Garmans vane å omgås med folkene sine. Ikke at han var noen hard herre – tvert imot. Han hilste alltid vennlig, sa vel også av og til et par ord i forbifarten. Men han var og ble likevel så uendelig fjern og høyt oppe at den minste vennlighet fra hans side ble til en nedlatenhet som ble mottatt med takk og beundring.

Da han en halv times tid etter gikk i båten igjen for å ro i land, ble det ropt hurra for ham fra skipet. Konsulen reiste seg i båten og hilste med hatten. Han var meget beveget og trengte å komme hjem til kontoret og være alene.

Konsulen førte skipets papirer og en pose gullmynter med seg i land. Det hadde vært en god reise. Huset C.F. Garman hadde ikke gjort en så god forretning på lang tid. Det var gledelig, men det var ikke nok.

I alle de årene Morten Garman hadde arbeidet etter farens død, hadde han aldri lykkes med å bringe liv og frodighet inn i den store, vidløftige virksomheten.

Huset hadde i krigsårene [1] og ved devalueringen [2] lidd så tunge tap at kreftene var lammet i mange år, ja, det syntes nesten som om det aldri skulle bli bra igjen. Saken var at huset fra gammel tid satt med altfor mange faste eiendommer som ikke sto i forhold til den forminskede likvide kapitalen. I tillegg kom også gjeld som tynget.

Og det ble ikke bedre. Morten W. Garman, som var en usedvanlig dyktig handelsmann, måtte mobilisere all sin kraft og flid for å opprettholde husets gamle glans og anseelse.

Så lenge han ennå var ung, gikk det an, men nå, da han nærmet seg seksti år, da hans kone var død og det var tomt og øde på Sandsgård, falt det dobbelt tungt over ham at denne forretningen som var hans glede og stolthet, og som han hadde drømt om å gjøre så stor og sterk, skulle ligge igjen etter ham uten livskraft, kanskje til og med oppløst og konkurs.

Husholdningen på Sandsgård hadde alltid vært meget kostbar. Den livlige, vakre fru Garman hadde elsket selskaper, maskerader og opptog, og hennes mann delte fullt ut hennes smak i så måte.

De friere ideene fra begynnelsen av århundret hadde gitt livsanskuelsen hans et overmodig oppsving i forbindelse med stillingen hans som eneste sønn i det store handelshuset. Inne i byen var det både litt spott og stor forargelse over forfengeligheten hans.

Men det visste han selv ingenting om.

Fra sitt ungdomsliv i utlandet og fra hyppige reiser førte han med seg hjem en egen atmosfære som han levde i. Det var anskuelser og ideer som var vidt forskjellige fra dem folk arbeidet med i den lille, trangsynte byen som nå for tiden befant seg i en kryssild med økonomisk oppsving og en sterk, religiøs bevegelse.

Ute på Sandsgård, derimot, levde de fremdeles i parykktiden. De hovmodige embetsmennene og offiserene som hørte til i byen, livnet til igjen og gjenfant sine gamle tradisjoner ved festene der ute, hvor det ble spist og drukket godt og lenge ved lange bord, hvor selskapet var så fint og sikkert på seg selv at samtalen ikke behøvde å være så engstelig fin, hvor et dristig ord eller et trykk av en fot eller en hånd som forvillet seg et sted der den ikke burde være, eller en hvisking bak viften, som i virkeligheten var et kyss på øreflippen, hvor hundre små tråder – for lette til å være tilfeldige – gikk fra den ene til den andre og spant hele selskapet inn i et fint, glinsende silkespinn hvor frivoliteten fant vei ut og ble elegant, sirlig og anstendig som en menuett.

Og i dette livet svømte konsul Garman – sikker og behendig som en blank fisk.

Når han på de store selskapsdagene satt på kontoret om formiddagen, fløy fjærpennen bortover papiret, og da skrev han sine beste brev. Tanken hans var så klar, sinnet så ferdig og ubekymret at det største som det minste kom frem i sin orden og på sin rette plass.

I samme brev der han bestilte en ladning kaffe, glemte han ikke tolv pakker lakk og to kurver hollandske krittpiper til kramboden. Og fra å ha gitt en havarert kaptein sine instruksjoner, kunne han uten anstrengelse gå over til den mest detaljerte beskrivelse av en innretning ved ovnsrørene, som han hadde sett i London, og som han nå ville ha innført på byens sykehus.

Men når så posten var ekspedert, og klokken ble bortimot tre – middagstiden ved store selskaper – og konsulen hadde barbert seg omhyggelig, parfymert og salvet seg av tallrike krukker og flasker, da steg han opp den brede trappen i sin lange blå frakk med blanke knapper, puffer på skuldrene, innsnørt vest, kalvekryss med diamantnål og det vakre gråsprengte håret liksom lett pudret i bølger. Og da kunne det vel hende at han nynnet et småvulgært fransk refreng mens han tenkte på sine galante eventyr og plasserte de vakre bena sine sirlig og omhyggelig, og drømte om at knebuksenes tid skulle komme tilbake.

Tross sine galante eventyr hadde konsul Garman vært en mønstergyldig ektemann etter tidens krav; og da hans kone døde, sørget han oppriktig og satte mange minnestener med kjærlige inskripsjoner på hennes yndlingssteder i hagen.

Med fruens død fikk jo selskapeligheten en ende, så den utgiftsposten gikk betydelig ned, men samtidig gikk et par andre poster temmelig sterkt i været. Og det var de to unge sønnenes konti – især Richards.

Konsul Garmans natur hadde på en måte spaltet seg i disse to sønnene. Richard var hans stolthet og svakhet. Hans vakre ytre og lette sinn var som et gjenskinn av konsulens egen ungdom, og når Richard tok den beste hesten og det flotteste ridetøyet og konsulens egen ridepisk, som ingen måtte røre, da listet faren seg fra vindu til vindu så lenge han kunne se ham – henrykt over hvor godt gutten satt til hest, og hvordan alt sammen passet til ham.

Mot sin eldste sønn, Christian Fredrik, var konsul Garman derimot mer streng.

Til Richard kunne han av og til skrive når det ble altfor galt med sløsingen hans: «Jeg kan vistnok ret vel sætte mig ind i, at den carrière, som du med dine forældres samtykke har valgt, medfører adskillige udgifter, som ihvorvel tilsyneladende overflødige dog ved en nøiere betragtning af omstændigheder og forhold kunde indrømmes at være om end ikke absolut nødvendige, så dog til en vis grad påkrævede eller begrundede i samme ovenbemeldte forhold; men på den anden side vil jeg dog give dig at betænke, om du ikke selv med betydeligt indskrænkede expencer skulde kunde forventes at opnå det samme resultat for din fremtid på den diplomatiske løbebane. Fornemmelig vilde jeg have dig admoneret om, at du holder et regulairt regnskab; ikke saa meget af den grund, at jeg skulde ville controllere dine udgifter; som paa grund af, at erfaring har lært mig, at vi ved et regulairt regnskab bedst controllere os selv.»

Men regnskap var ikke Richards sak – i hvert fall ikke et regulært. Han begynte av og til, men det endte i spøk og muntre historier som moret den gamle og fikk ham til å glemme pengene.

Christian Fredrik, derimot, sendte hver måned inn utdrag fra kassaboken sin, helt fra den tiden han var på Christianias institutt, og disse utdragene ble på den mest nådeløse måte ettergått av konsulen.

Var det da en feilaktig postering, for nå ikke å snakke om en regnefeil – eller bare en utgiftspost som kunne virke litt stor eller uvanlig, så fikk sønnen et skarpt brev om at det for en kjøpmann var absolutt forkastelig med sløsing eller rotete bokføring.

Dette holdt Christian Fredrik i engstelig respekt, ja, det krenket ham av og til. Men han ville ha følt seg beroliget om han hadde sett hvilken glede konsulen gjennomgikk disse sirlige utdragene med, og hvor omhyggelig de ble nummerert og lagt ned i en viss, bestemt skuff.

Dessuten var Christian Fredrik nå den eneste som konsulen hadde en form for fortrolighet med, og i de utførlige brevene han sendte minst én gang i måneden, holdt han sin eldste sønn à jour med forretningen. I det siste hendte det til og med at konsulen spurte om hans mening om et eller annet.

Blant de tingene som mest sysselsatte konsul Garman og på en måte bekymret ham, var også det oppsvinget byen hadde hatt i de seneste årene.

Ganske nye folk dukket opp med lommen full av penger, kjøpte sild og saltet for egen regning og skipet ut tusenvis av tønner om våren. Hele formuer ble tjent av haugianere [3] og hengehoder som blandet bibelspråk i handelsbrevene sine og ikke hadde en anelse om hvordan et ordentlig bokholderi skulle være.

Det var et liv og en travelhet og en salmesang og en oppbyggelse over byen, som den gamle på Sandsgård ikke ble trett av å forundre seg over. Og alle disse menneskene hadde penger.

Herfra begynte så konsulens sørgelige betraktninger igjen, men dem holdt han for seg selv. Ikke engang Christian Fredrik måtte vite hvor vanskelig han mang en gang hadde det.

 

«Familiens Håb» lå vel fortøyd med flagg i stormasten, vimpel og banner. Mannskapet gikk i land mens det var en stadig strøm av visitter om bord både fra Sandsgård og byen.

Kapteinens hvitmalte skyssbåt ble bemannet. Jacob Worse satte seg akterut på et utbredt flagg der hjørnene slepte i sjøen. Bak ham krøp Lauritz Boldeman opp og tok rorlinene. Det skulle se akkurat ut som en orlogsbåt. Seks mann rodde med lange drag og vippet med årene.

Slik hadde skipper Worse hele tiden tenkt seg å vende tilbake fra sin Rio-reise, og derfor var han også sjeleglad da han nå kom innover Byvågen.

For det kunne aldri falle ham inn å la seg ro i land i Sandsgård og derfra spasere til byen, selv om det var mye kortere og raskere. Det var en fiks idé hos ham at Sandsgård var en øy, og uansett hvordan været var, lot han seg bestandig ro både frem og tilbake.

Han kunne se at de hadde heist flagg på sjøhuset hans inne ved Torgbryggen. Worse eide en gammel, vidløftig handelsgård som omfattet hele kvartalet ved torget og endte i et stort femetasjes sjøhus ut mot vågen. For Jacob Worse hadde penger, som han dels hadde lagt seg opp som mangeårig skipper, dels hadde tjent ved egne spekulasjoner.

Når han var hjemme om vinteren, var han den ivrigste på fisket fra første dag til det var slutt. Han kjøpte, solgte og saltet for egen regning.

C.F. Garman engasjerte seg ikke så mye med sild; huset drev helst spekulasjons- og kommisjonshandel i salt og korn i forbindelse med bankforretninger.

Skipper Worse hadde på denne måten i årenes løp gjort seg til en forholdsvis rik mann. Og når han – som denne gang – hadde vært så lenge borte, var han svært spent på å få greie på hvordan folkene hans hadde stelt seg den lange tiden.

Men ikke noe interesserte ham mer enn å treffe skipper Randulf, og hver gang han tenkte på det, slo han seg på kneet og lo høyt.

Inne på vågen lå det få skip, siden det var sommer, men hist og her fikk de likevel flaggene sine frem da de så Jacob Worses båt komme innover. Fra brygger og sjøhus på begge sider av havnen ropte kjenninger til ham. Han hilste igjen og lo – stolt og fornøyd.

«Hvor skal du hen, Lauritz?» spurte han da de nærmet seg bryggen, for Lauritz Seehus hørte hjemme i Flekkefjord.

«Jeg tenker jeg vil ta inn hos madam Torvestad, der har jeg alltid bodd før», svarte gutten.

«Å fanden», sa Jacob Worse, «nå er du jo voksen, gutt! Du kan da ikke bli boende hos det gamle, skinnhellige fruentimmeret.»

Men da han så noen trekninger i ansiktene på dem som rodde, forsto han det og ropte: «Å din jævelunge! Så er det for jomfruenes skyld du vil til madam Torvestad! Ja, ta deg i akt, du vet jeg kommanderer den skuten også.»

Dette var en vittighet, for madam Torvestad leide noen rom i bakbygningen i Worses gård.

Men på Torgbryggen ventet det skipper Worse en bitter skuffelse: Randulf var i Østersjøen med sild.

